Frank Aaen (EL), 2009-04-02:
Der står flere udmærkede ting i forslaget til vedtagelse, men som jeg også diskuterede det med Venstres ordfører, så er der altså ingen tvivl om, at der i den tone, der er i forslaget til vedtagelsen, igen ligger en kritik af palæstinenserne; kritikken af Hamas bliver nævnt som det første, og lidt længere nede siger man, at palæstinenserne skal holde op med at have fraktioner.
Jeg mener altså, at det er en fejlagtig analyse, at man i virkeligheden lægger hovedårsagen for det, der skete i december, på palæstinensernes skuldre, for det var Israel, der havde ansvaret for, at den våbenhvile, der var, ikke førte til fremskridt for fred.
Regeringen har det udgangspunkt, at al skyld for krigen i Gaza bliver lagt på palæstinenserne, og det ses i det forslag til vedtagelse, der er fremsat.
Israel friholdes, de førte bare en retfærdig krig for at forsvare sig selv, dog lige med den tilføjelse i forslaget til vedtagelsen, at det skal undersøges, om der er sket brud på folkeretten.
Det turde være et minimum.
Lad det være sagt fra starten, at affyring af raketter mod civile israelere er totalt uacceptabelt, men de angreb retfærdiggør ikke Israels drab på hundredvis af civile, og det ændrer ikke ved det faktum, at årsagen til den fortsatte konflikt er og bliver den israelske besættelse.
Det er derfor, at forslaget til vedtagelse og regeringens politik alene er garanti for, at den næste krig er på vej, hvis det står til regeringen.
Det, der skete i december, var jo ikke noget, der bare lige startede den dag, det var konsekvensen af 60 års israelsk besættelse af palæstinensiske områder.
Det handler om 60 års ydmygelse og mishandling af den palæstinensiske befolkning, og selv om Israel har fået det ene fredstilbud efter det andet, har de bare fortsat med besættelsen.
Arafat tilbød fred, som tak isolerede Israel ham og erklærede ham irrelevant.
Hele den arabiske verden har tilbudt fred mod israelsk tilbagetrækning fra de besatte områder, Israel svarede ikke engang på tilbuddet.
En langvarig våbenhvile, hvor Hamas undlod at skyde raketter mod Israel, blev besvaret med ingen indrømmelser fra israelsk side.
Tværtom fortsatte man lukningen af Gazastriben, og man fortsætter med bosættelser og med bygningen af den apartheidlignende mur inde på Vestbredden.
Det er Israel, der har nøglen til at skabe fred i området, men så må de opgive besættelsen, kolonialiseringen af området, og så må de holde op med krigsforbrydelser som dem i Libanon og nu senest i Gaza.
Det er derfor, at vi må gøre mere end bare at sige, at det må man ikke.
Vi har foreslået økonomiske sanktioner, hvor Israel bliver ramt på pengepungen.
De tjener meget stort og betydeligt på en gunstig handelsaftale med Europa.
Den skal ophæves, sådan at Israel i højere grad kan se, at det ikke bare er ord, men at det også er handling.
Vi afviser altså udenrigsministerens gentagne udtalelser om, at vi skal samarbejde med Israel for at have en kritisk dialog.
den har bare ført til, at tingene er blevet værre og værre - og vi synes, at det er meget beklageligt, at regeringen har nægtet at hæve stemmen over for Israels regering på en måde, så de ikke kan misforstå det.
Den analyse af, hvad der er galt, og hvad der er årsag til konflikten i Mellemøsten, har vi jo hidtil haft fælles med SF.
Derfor er vi noget forundrede over, at SF i dag er med i et forslag til vedtagelse, som regeringen er med i, og at SF dermed blåstempler regeringens helt utilstrækkelige politik i forhold til Mellemøsten.
Det synes vi er beklageligt, det er måske også logisk.
Jeg mener, forleden dag var det Forsvarskommissionen, som SF tilsluttede sig, selv om den lægger op til en fortsættelse af den her regerings såkaldte aktivistiske udenrigspolitik - det betyder krig.
I går var det NATO, man tilsluttede sig, herunder NATO's indsats i Afghanistan.
Og nu er man altså sammen med regeringen i forhold til Mellemøsten.
Det er jo SF's politik, det er jo SF's afgørelse.
Vi synes imidlertid, det er lidt beklageligt.
Vi støtter selvfølgelig dannelsen af en ny regering, men vi støtter så sandelig også en ny politik, og derfor forstår vi ikke helt de her forlovelser, som jo ikke bare er med Socialdemokratiet, men som også er med den siddende regering.
Men nok om det.
Vi vil fremsætte et andet: Forslag til vedtagelse
» Folketinget opfordrer regeringen til at tage stærk afstand fra alle former for terror og væbnede angreb i Gazaregionen, arbejde for en holdbar våbenhvile, en genåbning af grænserne til Gaza, og for, at Israel tager reelle skridt til, at palæstinenserne kan få den selvstændige stat, de har krav på.«